Președintele PNL Suceava, Gheorghe Flutur, împreună cu primarii liberali din Rădăuți și Burla, Bogdan Loghin și Viorel Pintiliuc, au participat duminică, la Iaslovăț, la lansarea candidaturii de primar a omului de afaceri Dorin Solovăstru.
Departamentul de comunicare al PNL a transmis ulterior un comunicat de presă, în care este prezentat Dorin Solovăstru: „un om foarte iubit în Iaslovăț, cunoscut pentru că asigură locuri de muncă multor oameni”, „un om de afaceri prosper, popular și harnic”, și care „se preconizează că va fi marea surpriză a acestor alegeri locale”.
Potrivit comunicatului de presă, Solovăstru dorește să se implice mai mult în sprijinirea tinerilor pentru a-și deschide afaceri și pentru a face parteneriate cu primăriile din Rădăuți, Burlă și Milișăuți. De asemenea, el pregătește proiectul „Iaslovăț la câțiva km de autostradă”.
„Gheorghe Flutur a cerut gospodarilor din Iaslovăț un vot pentru echipa lui Solovăstru, dar și pentru el, la președinția Consiliului Județean, și pentru echipa sa. Iaslovăț dorește să intre într-o nouă etapă, cea de dezvoltare, de aducere acasă a celor plecați în străinătate, oferindu-le locuri de muncă mai bine plătite. Acest lucru se poate realiza cu tânărul om de afaceri Solovăstru, care, odată ales primar, va trece la o nouă etapă, concentrându-se pe crearea de locuri de muncă. Solovăstru știe ce trebuie făcut și face parte din echipa liberală, echipa câștigătoare”, se mai arată în comunicat.